Brassicales

Ti Brassicales (wenno Cruciales) ket dagiti urnos dagiti agsabsabong a mula a maitagikua iti grupo ti eurosids II dagiti dicotyledon babaen ti sitema ti APG II. Ti maysa a pakailasinan a kadawyan kadagiti adu a kameng iti daytoy nga urnos ken ti panagpataud dagiti kompuesto ti glucosinolato. Kaaduan ti sistema ti panangidasig ket mangiraman iti daytoy nga urnos, ngem sagpaminsan nga iti nagan a Capparales (ti napili a nagan depende no ania ti maipagarup a prioridad).

Kadawyan nga aglaon ti urnos kadagiti sumaganad a pamilia:
 Akaniaceae – dua a sebbangan dagiti kayo a turnipwood, patneng iti Asia ken akindaya nga Australia
 Bataceae – dagiti managayat iti asin a bassit a kaykayo manipud iti Amerika ken Australasia
 Brassicaceae – pamilia ti mustasa ken repolio; mabalin a mairaman ti Cleomaceae
 Capparaceae – pamilia ti alkaparra, sagpaminsan a mairaman iti Brassicaceae
 Caricaceae – pamilia ti papaya
 Cleomaceae
 Gyrostemonaceae – nadumaduma a henero dagiti bassit a kayo ken dagiti kayo nga endemiko kadagiti temperado a parte ti Australia
 Koeberliniaceae – maysa a sebbangan iti nasiit a bassit a kayo a patneng iti Mehiko ken ti Abagatan-laud ti Estados Unidos
 Limnanthaceae – pamilia ti meadowfoam
 Moringaceae – sangapulo ket tallo a sebbangan dagiti kayo manipud iti Aprika ken India
 Pentadiplandraceae – sebbangan ti Aprika a dagiti berry ket addaan iti dua a nasam-it unay a nanam a protina
 Resedaceae – pamilia ti mignonette
 Salvadoraceae – tallo a henero a mabirukan manipud iti Aprika anginggana iti Java
 Setchellanthaceae
 Tovariaceae
 Tropaeolaceae – pamilia ti nasturtium

Babaen ti sistema ti Cronquist, natawtawagan idi ti Brassicales iti Capparales, ken nairaman kadagiti "Dilleniidae".  Dagiti laeng nairaman a pamilia ket ti Brassicaceae ken Capparaceae (natrato a kas dagiti sabali a pamilia), ti Tovariaceae, Resedaceae, ken Moringaceae.  Dagiti sabali a nainayonen a takson ket naikabilda kadagiti nadumaduma nga urnos.

Asideg nga agkakabagian dagiti pamilia ti Capparaceae ken Brassicaceae.  Ti maysa a grupo, a mangbukel iti Cleome ken dagiti mainaig a henero, ket tradisional idi a mairaman iti Capparaceae ngem ti panagaramid iti daytoy ket nagresultaan ti maysa a parapiletiko a Capparaceae.  Isu a kasta, daytoy a grupo ket kadawyan a mairaman iti Brassicaceae wenno kas iti bukodna a pamilia iti Cleomaceae.

Dagiti nagibasaran

Dagiti akinruar a silpo